**UDHËZIM**

**Nr. 10, datë 28.4.2023**

**PËR FORMATIN, KRITERET DHE PROCEDURAT E REGJISTRIMIT**

**TË OPERATORËVE PROFESIONISTË**

Në mbështetje të nenit 102, pika 4, të Kushtetutës të Republikës së Shqipërisë, të nenit 6/1, të ligjit nr. 105/2016, “Për mbrojtjen e bimëve”, të ndryshuar,

UDHËZOJ:

I. DETYRIMI PËR REGJISTRIM

1. Kanë detyrim për regjistrim të gjithë operatorët profesionistë që merren me bimët, produktet bimore dhe objektet e tjera në lidhje me aktivitetet, si më poshtë:

a) mbjellje;

b) shumim;

c) prodhim, përfshirë rritjen, shumimin dhe mirëmbajtjen;

ç) importin, lëvizjen brenda territorit të vendit dhe eksportin;

d) vendosjen në treg.

2. Autoriteti Kombëtar i Veterinarisë dhe Mbrojtjes së Bimëve (AKVMB) mban dhe përditëson regjistrin e operatorëve profesionistë, sipas formatit në aneksin II, bashkëlidhur këtij udhëzimi.

AKVMB-ja regjistron të gjithë operatorët profesionistë që ushtrojnë aktivitete në territorin e Republikës së Shqipërisë, si më poshtë:

a) operatorët profesionistë që importojnë ose qarkullojnë brenda territorit të vendit bimë, produkte bimore dhe objekte të tjera, për të cilat kërkohet një certifikatë fitosanitare ose pasaportë bimore sipas kreut v, të urdhrit nr. 113, datë 15.3.2023, “Për miratimin e rregullores për masat mbrojtëse kundër dëmtuesve të bimëve”, të ndryshuar;

b) operatorët profesionistë të miratuar për lëshimin e pasaportës bimore, sipas nenit 12, të ligjit nr. 105/2016, “Për mbrojtjen e bimëve”, të ndryshuar;

c) operatorët profesionistë që i kërkojnë AKVMB-së certifikatë fitosanitare, sipas kreut VI, të urdhrit nr. 113, datë 15.3.2022, “Për miratimin e rregullores për masat mbrojtëse kundër dëmtuesve të bimëve”, të ndryshuar;

ç) operatorët profesionistë të miratuar për vulosjen e ambalazheve dhe paletave prej druri sipas nenit 11, të ligjit nr. 105/2016, “Për mbrojtjen e bimëve”, të ndryshuar;

d) operatorët profesionistë të ndryshëm nga ata që citohen në shkronjat “a” deri në “ç” të kësaj pike, nëse përcaktohet në aktet nënligjore për masat specifike ndaj dëmtuesve karantinor.

3. Operatorët profesionistë regjistrohen vetëm një herë në regjistrin e operatorëve profesionistë. Sipas rastit, ky regjistrim kryhet duke iu referuar specifikisht secilit prej ambienteve ku operatori profesionist ushtron aktivitet.

4. Pika 2 e këtij kreu, nuk zbatohet për operatorin profesionist që përmbush një ose më shumë nga kriteret e mëposhtme:

a) furnizon ekskluzivisht dhe direkt operatorin e fundit me sasi të vogla bimësh, produktesh bimore dhe objektesh të tjera me mënyra të tjera nga shitjet përmes kontratave në distancë;

b) furnizon ekskluzivisht dhe direkt operatorin e fundit me sasi të vogla farërash, përveç farërave sipas përcaktimeve të nenit 10, të kreut V, të urdhrit nr. 113, datë 15.3.2022, “Për miratimin e rregullores për masat mbrojtëse kundër dëmtuesve të bimëve”, të ndryshuar;

c) aktiviteti i tij profesional në lidhje me bimët, produktet bimore dhe objektet e tjera lidhet vetëm me transportimin e tyre për një operator tjetër profesionist;

ç) aktiviteti i tij profesional ka të bëjë ekskluzivisht me transportin e objekteve të të gjitha llojeve që përdorin materiale ambalazhi prej druri.

II. PROCEDURA E REGJISTRIMIT

1. Operatori profesionist që kryen aktivitet sipas pikës 1, të kreut I, për regjistrimin e tij duhet të plotësojë formatin sipas aneksit I, të këtij udhëzimi, dhe ta dërgojë elektronikisht ose me kopje fizike në Drejtorinë Rajonale të Veterinarisë dhe Mbrojtjes së Bimëve (DRVMB) të rajonit ku ushtron aktivitetin.

2. Në kërkesën për regjistrim përfshihen elementet e mëposhtme:

a) emri, adresa dhe të dhënat e kontaktit të operatorit profesionist;

b) një deklaratë lidhur me qëllimin e operatorit profesionist për të ushtruar një ose më shumë nga aktivitetet e përmendura në pikën 2, të kreut I të këtij udhëzimi, për bimët, produktet bimore dhe objektet e tjera;

c) një deklaratë lidhur me qëllimin e operatorit profesionist për të kryer sipas rastit një ose më shumë nga veprimtaritë e mëposhtme:

i. lëshimin e pasaportave bimore për bimët, produktet bimore dhe objektet e tjera sipas nenit 12, të ligjit nr. 105/2016, “Për mbrojtjen e bimëve”, të ndryshuar;

ii. vendosjen e vulës mbi ambalazhet dhe paletat prej druri sipas nenit 1, të ligjit nr. 105/2016, “Për mbrojtjen e bimëve”, të ndryshuar;

ç) adresën e ambienteve dhe sipas rastit vendndodhjen e parcelave të tokës të përdorura nga operatori profesionist në rajonin përkatës për të kryer veprimtaritë e përcaktuara në pikën 2, të kreut I të këtij udhëzimi, për qëllime të regjistrimit; dhe

d) llojet e mallrave, familjet, klasat ose llojet e bimëve dhe produkteve bimore dhe sipas rastit, natyrën e objekteve të tjera që lidhen me aktivitetet e operatorit profesionist, siç përcaktohet në pikën 2, të kreut I të këtij udhëzimi.

3. AKVMB-ja regjistron menjëherë operatorin profesionist kur formati i kërkesës është plotësuar në të gjitha elementet që përmban dhe njofton operatorin profesionist elektronikisht ose me kopje fizike në adresën e tij për numrin zyrtar të regjistrimit dhe barkodin (nëse aplikohet).

4. Operatorët e regjistruar, sipas rastit, paraqesin çdo vit një përditësim, lidhur me ndryshimet e bëra në të dhënat e përmendura në germat “ç” dhe “d” të pikës 2 dhe deklaratat e përmendura në germat “b” dhe “c”, të pikës 2, sipas formatit në aneksin I, të këtij udhëzimi.

Operatori i regjistruar paraqet pranë AKVMB-së kërkesën për përditësimin e të dhënave të vitit të mëparshëm deri më 30 prill të vitit pasardhës, sipas formatit në aneksin I, të këtij udhëzimi.

Kërkesa për përditësimin e të dhënave të përmendura në germën “a”, të pikës 2 të këtij kreu paraqitet brenda 30 ditëve pas ndryshimit të këtyre të dhënave. Kërkesa për përditësim do të bëhet sa herë që ka ndryshim të të dhënave të raportuar nga operatori profesionist.

5. Kur AKVMB-ja vihet në dijeni se operatori i regjistruar nuk kryen më veprimtaritë e përmendura në pikën 2, të kreut I të këtij udhëzimi apo se elementet e përfshira në kërkesën e paraqitur nga operatori i regjistruar në përputhje me pikën 2 të këtij kreu nuk janë më të sakta, ai i kërkon këtij të fundit që t’i korrigjojë këto elemente brenda një periudhe njëmujore.

Kur operatori i regjistruar nuk i korrigjon këto elemente brenda periudhës njëmujore nga njoftimi i bërë nga AKVMB-ja, ky i fundit, sipas rastit, ndryshon ose çregjistron operatorin profesionist nga regjistri.

III. PËRMBAJTJA E REGJISTRIT

1. Regjistri përmban elementet e përcaktuara në germat “a”, “b”, “ç” dhe “d” të pikës 2, të kreut II të këtij udhëzimi, si dhe elementet e mëposhtme:

a) numrin zyrtar të regjistrimit dhe barkodin (nëse aplikohet);

b) sipas rastit, një tregues se për cilën prej veprimtarive të përmendura në germën “c”, të pikës 2, të kreut II të këtij udhëzimi operatorit profesionist është i autorizuar dhe sipas rastit, bimët, produktet bimore ose objektet e tjera në fjalë.

2. Regjistri mbahet në nivel kombëtar nga AKVMB-ja.

IV. DISPONUESHMËRIA E INFORMACIONIT TË REGJISTRAVE ZYRTARË

1. AKVMB-ja vë në dispozicion të SPMB-së informacionin që përmbahet në regjistër sa herë që i kërkohet.

2. AKVMB-ja, bazuar mbi një kërkesë të arsyetueshme, mund t’i japë çdo operatori profesionist për përdorim të tij vetjak, informacionin sipas germës “a” dhe “b”, të kreut II, si dhe germës “b, të kreut III të një operatori të caktuar të regjistruar.

3. Përcaktimet e këtij kreu zbatohen pa cenuar rregullat për konfidencialitetin, aksesin në informacion dhe mbrojtjen e të dhënave private.

V. GJURMUESHMËRIA

1. Një operator profesionist, i cili furnizohet me bimë, produkte bimore ose objekte të tjera që janë objekt i kërkesave ose kushteve të ligjit nr. 105/2016, “Për mbrojtjen e bimëve”, të ndryshuar, mban një regjistër që e lejon operatorin të identifikojë për çdo njësi të tregtimit të bimëve, produkteve bimore apo objekteve të tjera me të cilat është furnizuar.

2. Një operator profesionist që furnizon me bimë, produkte bimore ose objekte të tjera që janë objekt i kërkesave ose kushteve të ligjit nr. 105/2016, “Për mbrojtjen e bimëve”, të ndryshuar, mban një regjistër që e lejon operatorin të identifikojë çdo njësi të tregtimit të bimëve, produkteve bimore apo objekteve të tjera të furnizuara.

3. Kur një operator i miratuar lëshon një pasaportë bimore në përputhje me pikën 3, të nenit 12, të ligjit nr. 105/2016, “Për mbrojtjen e bimëve”, të ndryshuar, dhe kur AKVMB-ja lëshon një pasaportë bimore në përputhje me pikën 3, të nenit 12, të ligjit nr. 105/2016, “Për mbrojtjen e bimëve”, të ndryshuar për një operator të regjistruar, operatori profesionist sigurohet me qëllim garantimin e gjurmueshmërisë në përputhje me pikat 1 dhe 2 të këtij kreu, që të regjistrojë informacionin e mëposhtëm në lidhje me atë pasaportë bimore:

a) sipas rastit, operatori profesionist që ka furnizuar njësinë tregtare në fjalë;

b) operatorit profesionist të cilit i është ofruar njësia tregtare në fjalë; dhe

c) informacionin përkatës për pasaportën bimore.

4. Operatorët profesionistë mbajnë të dhënat e përmendura në pikat 1, 2 dhe 3 të këtij kreu, për të paktën tre vjet pas datës në të cilën bima, produkti bimor ose objekti tjetër në fjalë u është furnizuar atyre ose është furnizuar prej tyre.

5. Me kërkesë të DRVMB-së, operatorët profesionistë i vënë në dispozicion informacionin e përcaktuar në pikën 4 të këtij kreu.

6. Përcaktimet e këtij kreu nuk zbatohen në operatorët profesionistë të përcaktuar në shkronjat “c” dhe “ç”, të pikës 4, kreu I të këtij udhëzimi.

VI. LËVIZJA E BIMËVE, PRODUKTEVE BIMORE DHE OBJEKTEVE TË TJERA BRENDA DHE MIDIS AMBIENTEVE TË OPERATORËVE PROFESIONISTË

1. Operatorët profesionistë që furnizohen ose furnizojnë me bimë, produkte bimore ose objekte të tjera të përcaktuara në pikat 1 dhe 2, të kreut V, duhet të kenë sisteme ose procedura gjurmimi për të mundësuar identifikimin e qarkullimit të këtyre bimëve, produkteve bimore dhe objekteve të tjera brenda dhe ndërmjet ambienteve të tyre.

Kjo kërkesë nuk zbatohet për operatorët profesionistë të përcaktuar në shkronjat “c” dhe “ç”, të pikës 4, kreu I të këtij udhëzimi.

2. Informacioni i identifikuar nga sistemet ose procedurat e cituara në pikën 1 të këtij kreu, për lëvizjen e bimëve, produkteve bimore dhe objekteve të tjera brenda dhe ndërmjet ambienteve të operatorëve profesionistë, vihet në dispozicion të DRVMB-së me kërkesë të këtij të fundit.

VII. FUSHATA NDËRGJEGJËSUESE

Autoriteti Kombëtar i Veterinarisë dhe Mbrojtjes së Bimëve, Autoriteti Kombëtar i Ushqimit, dhe Agjencia Rajonale e Ekstensionit Bujqësor, sipas fushës së përgjegjësisë do të informojnë importuesit, eksportuesit, fermerët, subjektet e tregtimit dhe përpunuesit të bimëve, produkteve bimore dhe objekteve të tjera, mbi detyrimin për t’u regjistruar në zbatim të ligjit nr. 105/2016, “Për mbrojtjen e bimëve”, të ndryshuar, sipas përcaktimeve të këtij udhëzimi.

VIII. DISPOZITA PËRFUNDIMTARE

1. Ngarkohen për zbatimin e këtij udhëzimi, Autoriteti Kombëtar i Veterinarisë dhe Mbrojtjes së Bimëve, Autoriteti Kombëtar i Ushqimit dhe Agjencia Rajonale e Ekstensionit Bujqësor.

2. Ky udhëzim botohet në Fletoren Zyrtare dhe hyn në fuqi më 1 qershor 2024.

MINISTËR I BUJQËSISË DHE ZHVILLIMIT RURAL

 **Frida Krifca**

****